ÅRSMELDING 2016

**Innledning**

Årsmøte nr. 31 ble avholdt tirsdag 1. mars 2016 i Lørenskog Frikirke. Leder for stiftelsen Svein Aaslund ønsket velkommen til årsmøtet. Pastor i Frikirken Frank Ersvik holdt andakt og hadde begrepet «Frihet» som tema. Astrid og Svein Kopperud ledet sangen.

Årsmøtet samlet i alt 15 deltagere, de kom fra følgende menigheter/organisasjoner:

Betel Rælingen, Filadelfiakirken Lillestrøm, Fjellhamar menighet, Sentrumkirken, Filadelfia Oslo, Lørenskog Frikirke, Fetsund Normisjon, Høybråten-Fossum-Stovner menighet.

**Styrets sammensetning**

Svein Aaslund: Leder for 2016, Regnskapsansvarlig.

Steinar Rosseland: Nestleder, redaktør Hornsignalet, HMS og dugnadsansvarlig, styremedlem 2016.

Trond Woll: Bygg og eiendomsansvarlig, program og utleieansvarlig, styremedlem 2016.

Arne Thorstensen: Sekretær, web-ansvarlig, styremedlem 2016 og 2017.

Karin Edsbergløkken: Medhjelper Hornsignalet, styremedlem 2016.

Øyvind Valaker Hektner: Medhjelper program, styremedlem 2016 og 2017.

Hans Undelstveit: Transportansvarlig, styremedlem 2016 og 2017.

Vararepresentanter

Jorunn Austveg: Bønnetjeneste, valgt for 2016.

Svein Kopperud: Medhjelper program, valgt for 2016.

BDO AS ble valgt til revisor også for 2016.

Valgkomiteen for 2016 ble ifølge stiftelsens vedtekter utpekt av styret i i styremøte, sak nr. 09/16 og den består av:

Per Bjortjønnli, leder – Svein Kopperud – Øyvind Valaker Hektner

Styremøter

Det er avholdt i alt 5 styremøter:

01.02.16 hos Svein Aaslund

11.04.16 hos Karin Edsbergløkken

21.06.16 på Setertjernstua

26.09.16 hos Karin Edsbergløkken

28.11.16 hos Karin Edsbergløkken

Som det fremgår over er de fleste styremøter gjennomført hos Karin Edsbergløkken i år som de foregående år. Styret takker for stor gjestfrihet og meget god servering.

**Økonomi**

Det vises til årsregnskapet som fremlegges på årsmøtet 28.02.17.

På inntektssiden er gaver til stiftelsen stabile, noenlunde lik de siste 10 – 15 årene.

Flere privatpersoner gir regelmessig gode offergaver. Men pga. en kort skisesong ble inntektene av kiosksalget lavt, her må vi tilbake til årene 2007-08 for å finne tilsvarende tall.

Dette er 2. året som stiftelsen er medlem i Grasrotandelen via Norsk Tipping. Det er pr 31. des.16 registrert 11 givere og årets bidrag er kr 2 406,-, men alt er ikke blitt regnskapsført i år pga. forskyvning av utbetalingsdatoer.

Det har vært et normalt utgiftsnivå i forhold til inntektssiden, men pga. lavt kiosksalg viser regnskapet et underskudd på ca. kr 33 800. Iberegnet her inngår avskrivning av bygninger etc. med kr 31 800. Det «reelle» underskuddet er derfor ca. kr 2 000.

Styret mener at årsregnskapet gir et rettvisende bilde av stiftelsens eiendeler, resultat og finansielle stilling og at forutsetningen om fortsatt drift er til stede.

Stiftelsen drives på frivillig basis og har derfor ingen ansatte eller lønnsutgifter.

**Informasjonskanaler**

*Hornsignalet*

Hornsignalet har i alle år vært stiftelsens viktigste kontaktorgan til de som er interessert i arbeidet som utføres. Opplaget er ca. 450 stk., men har dessverre en jevnt fallende tendens. Årsaken er flere, den største er nok at mange av støttespillerne er kommet i høy alder og faller derfor ifra.

Bladet utgis 4 ganger pr. år og sendes som B-post i h.t. adresselister som ajourføres etter beste evne. Etter hver utsendelse kommer det 5 – 10 blader i retur, dette mye på grunn av flyttinger. Vi klarer å spore opp de nye adressene i mange tilfeller.

Ved hver utsendelse er det vedlagt en giroblankett for gaver.

I 2016 har Hornsignalet blitt utgitt slik: Mars – Juni – September – Desember.

Steinar Rosseland er bladets redaktør. Karin og Steinar Edsbergløkken bidrar med utsendelsen.

Kopiering, bretting, konvoluttering og adressering utføres av «Tilrettelagt opplæring» på Skedsmo videregående skole til en rimelig pris. Bladet utgis i farger.

*www.setertjernstua.no*

Vi må innse at informasjon over nettet blir mer og mer viktig. Vi forsøker å holde hjemmesiden vår oppdatert med åpningstider, andaktsholdere etc. Det er Arne Thorstensen som administrerer denne oppgaven. Der legges også ut informasjon fra årsmøter, alle utgaver av Hornsignalet og annen reell informasjon om virksomheten. Vi har også en mailadresse som styret kan kontaktes på, denne er: styret@setertjernstua,no.

**Status drift**

Setertjernstua er åpent fra første søndag i februar til siste søndag i november med pause fra St. Hans og ut august. Blåbærstevnet som holdes første søndag i september markerer starten på høstsesongen.

2016 var en vinter med en meget kort og noe spesiell skisesong. Det ble gjennomført hogst i Skurvåsen, dette medførte at veien fra Losby via Bastudalen ble brøytet. Men løypen via Djupdalen ble sporkjørt. Det ble noen få ekstra åpningsdager (lørdager og søndager) takket være noen styremedlemmer og andre gode støttespillere.

Antall besøkende resten av sesongen varierte som vanlig med vær og føreforhold. Det er mange som uttrykker stor glede ved å finne stua åpen uansett om været er godt eller dårlig og fortsatt opplever vi gjester som besøker stua for første gang.

Hver søndag i den normale åpningssesongen gjennomføres en kort andakt kl. 12.30. Både før og etter denne er det en enkel servering med kaffe, vafler e.l. Oppmøte til andakten er også varierende, fra et par stykker og opp til 10 – 15 stk.

Den faste dugnaden ble gjennomført 21. mai med i alt 12 stk. tilstede. De aller fleste av de planlagte oppgaver ble gjennomført under ledelse av Trond og Steinar. En stor takk sendes alle som møtte opp.

Blåbærstevnet var den 4. september i et strålende vær. Østmarkas Venner markerte sine 50 år med diverse arrangementer på steder rundt i marka og denne søndagen var de sammen med oss på stevnet.

1. del av stevnet ble gjennomført tradisjonelt med andakt av biskop emeritus Øystein Larsen. Til musikk måtte vi denne gang benytte digital avspilling via høyttalere.

2. del var tildelt Østmarkas Venner og leder for skog- og verneutvalget Sigmund Hågvar holdt en informasjon om en mulig nasjonalpark i deler av Østmarka.

De om lag 50 personene som hadde møtt opp fikk servert pølser og vafler med tilbehør, også den tradisjonelle naturstien ble gjennomført hvorav Østmarkas Venner var aktiv deltager på en av postene.

Det er et krevende arbeid å finne frivillige medarbeidere til andakt- og kjøkkentjenestene. Det er mange personer som skal til for å fylle opp listen. Vi er takknemlig for at Ann-Christin og Trond Woll har påtatt seg ansvaret for dette.

Vi vil spesielt rette en stor takk til Reto som har bidratt fast med en helg pr måned, da gjerne kombinert med overnatting. Vi håper dette gode samarbeidet kan fortsette fremover.

Av utbedrings- og vedlikeholdsarbeid må den nye urinalen nevnes spesielt. Dette vil forbedre toalettforholdene en god del. Takket være en utredning fra Bioforsk samt et godt økonomisk bidrag fra Sparebankstiftelsen DNB kunne prosjektet gjennomføres. Det er byggansvarlig Trond Woll har gjort innkjøpene og ledet arbeidet.

Oppfølging av fjorårets HMS-runde er blitt gjennomført av styret.

Transport av varer helt inn til stua har i snøfrie tider blitt gjort ved privateid bil med bakkeklaring stor nok for de siste 400 m av veien. Denne bilen er ikke lenger tilgjengelig og styret arbeider med å finne en annen transportløsning. På snøføre benyttes stiftelsen snøskuter som står parkert på Losby når den ikke benyttes i sesongen.

Setertjernstua er et fin turmål, men ikke bare det. Diverse lag og foreninger leier stua for en rimelig sum og gir positive tilbakemeldinger på denne muligheten. Alle som forplikter seg til tjeneste på søndagene betaler ikke leie for overnatting.

**Ytre miljø**

Stiftelsen driver ikke virksomhet som påvirker det ytre miljøet.

**Avslutning**

Styret vil takke alle bidragsytere til vår virksomhet. Uten frivillige gaver kan ikke stua holdes vedlike og kioskvarene selges til samme lave priser som før.

Minst like viktig som penger, er alle som ber for virksomheten og sprer kunnskap om Stua. Takk for all forbønn!

Ser vi virksomheten under ett i 2016 opp mot visjon og formål, kan vi si at godt fornøyd med året. Året er å karakterisere som et normalår uten de store endringer eller utfordringer.

Tilbakemeldinger i Gjesteboka og gjennom samtaler vitner om at vi ivaretar de mål og visjoner Odd Olaf Austveg hadde ved å etablere stiftelsen.

Leder vil takke styremedlemmene for stor innsats i 2016. Takk for tjenestevillighet og evne til å se oppgavene helt uten påtrykk. Uten dere ville ikke det vært noen virksomhet i Setertjernstua.

 Lørenskog 30. jan. 2017

Svein Aaslund Steinar Rosseland Karin Edsbergløkken

Øyvind Valaker Hektner Trond Arne Woll Arne Thorstensen

Hans Undelstveit Jorunn Austveg Svein Kopperud